SKRIFTLIG FORESPØRGSEL E-0971/01

af Alejandro Cercas (PSE) til Kommissionen

(30. marts 2001)

Om: Statistik over arbejdsulykker

Statistikken over arbejdsulykker i Spanien udviser fortsat en foruroligende udvikling. En nylig rapport fra det spanske økonomiske og sociale råd er udtryk for, hvor alvorligt det står til (1 133 døde og 935 000 tilskadekomne sidste år), og det er endnu mere foruroligende, at denne situation tenderer mod at forværres med årene, først og fremmest på grund af de mange usikre arbejdsforhold, hvor der er sket en betydelig stigning. Hovedkonklusionen i denne rapport er, at den spanske regering ikke har truffet alle de nødvendige foranstaltninger til at rette op på arbejdsulykkesstatistikken.

I henhold til Kommissionens svar på min tidligere forespørgsel E-0625/00 ES nøjes den med at udarbejde og harmonisere de data, som den spanske regering fremsender (den seneste statistik er for øvrigt fra 1996) og til lovgivnings- og ikke-lovgivningsinitiativer, som overlader til regeringerne at udarbejde de forebyggende politikker og kontrollen hermed.

Det er klart, at de juridiske rammer her er begrænsede, men når der i en medlemsstat, Spanien, er dobbelt så mange arbejdsulykker som gennemsnittet i Den Europæiske Union, og når der ikke træffes passende foranstaltninger til imødegåelse af dette alvorlige problem, er det påkrævet med et yderligere initiativ. Hvis det i stedet for at dreje sig om dødsulykker drejede sig om økonomiske data: inflation, vekselkurs m.v. skulle Kommissionen nok søge at finde frem til en måde at rette op herpå.

Kommissionen anmodes følgelig om at oplyse, om det på baggrund af den alvorlige situation og den negative udvikling i arbejdsulykkesstatistikken i Spanien ikke er på tide at udarbejde en mere aktiv strategi med udgangspunkt i en evaluering på stedet og bistå den spanske regering med at søge at nå frem til de løsninger, som den efterlyser.

Svar afgivet på Kommissionens vegne af Anna Diamantopoulou

(30. maj 2001)

Kommissionen deler helt det ærede medlems bekymring over arbejdsulykkessituationen i Spanien.

De seneste tilgængelige data, som er fra 1998(1), viser en forbedring på EU-plan både i forekomsten af arbejdsulykker med fravær fra arbejdet i over tre dage, der er på 4 089 ulykker pr. 100 000 personer i beskæftigelse i 1998 i forhold til 4 229 i 1996 og 4 539 i 1994, og i forekomsten af arbejdsulykker med dødelig udgang, som er på 3,5 dødsulykker pr. 100 000 personer i beskæftigelse i 1998 i forhold til 3,6 i 1996 eller 3,9 i 1994.

De samme data for Spanien viser derimod en lille forbedring i forekomsten af dødsulykker mellem 1994 og 1998, men en stigning i forekomsten af ulykker med et fravær på over tre dage.

Disse statistiske indikatorer viser, at anvendelsen på EU-plan af fællesskabslovgivningen om beskyttelse af arbejdstagernes sundhed og sikkerhed på arbejdspladsen har haft positive virkninger for forbedringen af arbejdsbetingelserne, idet ulykkesfrekvenserne er gået ned. Det fremgår således, at denne lovgivning, når den anvendes korrekt, forbedrer arbejdstagernes sundhed og sikkerhed på arbejdspladsen.

Kommissionen mener, at det er op til medlemsstaterne at sørge for at fremme og sikre en korrekt og effektiv anvendelse af de nationale bestemmelser til gennemførelse af EU-direktiverne. Når resultaterne af det igangværende evalueringsarbejde foreligger, påtænker Kommissionen i sin nye strategi for beskyttelse af arbejdstagernes sundhed og sikkerhed på arbejdspladsen at foreslå oplysningskampagner over for de forskellige aktører, således at de foranstaltninger, der er truffet på området indtil nu, kan blive mere effektive.

(1) ESAW data (European Statistics of Accidents at Work/EU-statistikker om arbejdsulykker) fra Eurostat.